Studerende frygter kvalitetsfald

Også Sana Mahin Doost, der er forkvinde i de studerendes organisation, Dansk Studerendes Fællesråd, er bekymret.

- Fordi vi ved, det har store konsekvenser, når man sparer på universiteterne. Det kan vi jo se i vores egen hverdag som studerende. Når vores undervisere bliver færre, vores hold større og vores feedback mindre. Så vi kan sagtens mærke det, siger hun.

Som modreaktion på de bebudede besparelser har 40 studenterorganisationer indkaldt til en demonstration i Aarhus, Odense, Aalborg og København næste torsdag, hvor de vil protestere mod besparelserne.

Sana Mahin Doost erkender, at man altid kan blive bedre til at bruge pengene på de enkelte uddannelser. Men hun tror, at grænsen er nået.

- Man har skåret ekstremt meget ind til benet. Man er nødt til at forholde sig til, at man skærer i kerneydelsen. Det man siger med, at man kan skære i administrationen – man har skåret der. Man har skåret ind til benet, siger hun og fortsætter:

- De her nedskæringer er enormt kortsigtede. Man bliver som regering nødt til at sige, hvad ens visioner på uddannelsesområdet er. Dem kan vi ikke se.

Du efterlyser visioner fra regeringen. Det er Søren Pind, der som uddannelses- og forskningsminister tegner regeringens visioner på området. Mener du ikke, at han har fremlagt visioner?

- Jo, men så lad mig uddybe. En ting er at lukke ord ud og sige, hvad ens visioner er, det er fint nok. Men hvis ikke man bakker det op med handling og når man siger: Vi skal gøre det bedre, men samtidig siger, der ikke må udvikles på noget, for vi har ikke en krone – det er jo visionsløst. Det er det, der er essensen. Kvalitet koster. Det må vi også anerkende.

Minister: Det bliver svært

Uddannelses- og forskningsminister Søren Pind (V) erkender i forbindelse med kritikken, at det bliver en udfordring for uddannelserne at finde pengene.

Men han tror på, det kan lade sig gøre.

- Det er en svær øvelse, men et af de få styringsredskaber, vi har for at fremme evnen til omstilling, det er jo den to-procents omprioritering, hvor vi beder alle institutioner om at gøre det to procent bedre hvert år. Kunne jeg komme på en bedre metode, så ville jeg bruge den, men indtil videre har det politisk set ikke været muligt, siger han.